|  |
| --- |
|  |
| Ydelsesbeskrivelse for afdeling skovbrynet, takst 1 |

# Ydelsesbeskrivelse for afdeling Vestergade

## Formål, antal pladser og beskrivelse af de fysiske rammer

Formålet er gennem rehabilitering at understøtte en positiv udvikling samt at kompensere for funktionsnedsættelsen, således at risikoen for kriminalitet minimeres. Herunder at tilbyde et døgntilbud, hvor den enkelte beboer trives og udvikles, samt opnår størst mulig grad af selvstændighed og indflydelse på eget liv og samfundsliv.

Vestergade er et botilbud med plads til 6 voksne mennesker med betydelig og varigt nedsat fysisk og psykisk funktionsevne. Tilbuddet består af selvstændige lejligheder med egen indgang samt derudover 1 lejlighed, som benyttes til personalefaciliteter samt til fælles aktiviteter og samvær for beboergruppen.

## Målgruppe

Tilbuddet er rettet mod personer med betydelig og varigt nedsat fysisk og psykisk funktionsevne som:

* tidligere har haft en dom
* har en dom til tilsyn (domstyper 4 og 5).
* ikke har en dom – men en adfærd, der gør, at personen er kriminalitetstruet.
* har behov for et dagligt personalemæssigt beredskab i større grad end det kan imødekommes via støtte i egen bolig.

Beboerne i denne målgruppe har oftest et ønske om at leve en selvstændig tilværelse så tæt på det normale som muligt – og med høj grad af indflydelse på eget liv. Samtidig har de fortsat behov for daglig støtte i form at et kontinuerligt beredskab - med henblik på at mindske risikoen for kriminalitet. Denne støtte gives i form af direkte pædagogisk støtte store dele af dag- og aftentimerne samt derudover via muligheden for at kunne kontakte medarbejderne på afdeling Bakkebo.

Beboerne fungerer på forskellige udviklingstrin følelsesmæssigt, socialt og kognitivt. Nogle af beboerne har et kognitivt funktionsniveau, som gør det muligt at forandre deres sociale initiativer i en hensigtsmæssig retning. Andre har behov for kompensation for den nedsatte funktionsevne. Beboerne i Vestergade er i stand til verbalt at give udtryk for egne ønsker og behov. Det forventes, at beboerne – evt. via guidning - er i stand til at tage vare på egne praktiske forhold, som hygiejne, indkøb og rengøring. De beboere, der visiteres til Vestergade, støttes i at begå sig socialt – i det primære som i det sekundære netværk. Herunder er der fokus på socialisering ift. lokale tilbud såsom foreninger, sportsklubber m.v.

Dr arbejdes med fast tilrettelagte jeg-støttende samtaler, hvor målet er at etablere og understøtte en daglig struktur, således at beboerne så selvstændigt som muligt kan mestre eget liv i dagligdagen. Enkelte af personerne i målgruppen kan have et lettere misbrug (eksempelvis mad, alkohol eller stofmisbrug) – dog på et niveau, så det kan håndteres gennem jeg-støttende samtaler og strukturen i dagligdagen.

Forudsætningen for visitering til Vestergade er:

- at beboerne har opnået en selvstændighed, så at de er i stand til at være uden pædagogisk støtte i Vestergade i perioder i løbet af døgnet.

- at beboerne er i stand til at tage kontakt til personalet på Bakkebo ved behov for hjælp.

- at beboerne kan anvende de tilbud, der findes i nærmiljøet.

- at beboerne er stabiliseret, så de kan mestre dagligdagen med afsæt i den aftalte struktur.

- at risikoen for kriminalitet vurderes at være minimal.

### Vi lægger vægt på:

* Samspil og kommunikation
* Omsorg og tryghed
* Opbygning af relationer og omverdensforståelse
* Den gode dialog og det udviklende samarbejde med forældre/pårørende og værger
* At give beboerne mulighed for deltagelse i det sociale liv på afdelingen, på Sødisbakke og i andre relevante sammenhænge
* Livskvalitet med fokus på individualitet, selvstændighed og selvbestemmelse

## Personale

Personalet består hovedsageligt af pædagoger.

Derudover er der til hele *Området for voksne med udviklingshæmning, Sødisbakke* samarbejde med psykiater og neurolog, ligesom der er mulighed for at benytte tværgående funktioner – sygeplejerske, pædagogiske konsulenter, ergoterapeut samt de 4 interne serviceafdelinger (køkken, administration, vaskeri og rengøring, teknisk afdeling).

### Personalenormering

Der tilstræbes en gennemsnitlig normering på 1 medarbejder til 8 beboere (1:6) i følgende tidsrum:

Hverdage: 8 - 20

Weekender: 10-20

I ferieperioder og på fri/helligdage kan personalets mødetider variere ift., hvornår beboerne har behov for direkte personalemæssigt beredskab. Det er muligt at kontakte personalet på Bakkebo i de tidsrum, hvor der ikke er medarbejdere til stede i Vestergade.

Normeringen er beregnet i *borgerrettet* tid, hvorfor der af denne tid/normering skal afsættes tid til borgeradministrative opgaver, udover tid direkte sammen med beboer. Denne normering forudsætter, at beboerne er visiteret til et skoletilbud, aktivitets- og samværstilbud eller beskæftigelsestilbud.

Om natten er der er mulighed for, at beboerne i Vestergade kan kontakte personalet på Bakkebo for vejledning og hjælp, ligesom personale fra Bakkebo kan assistere, hvis der opstår behov for bistand.

## Indhold i ydelsen

Med udgangspunkt i den handleplan, der er aftalt mellem beboeren og handlekommunen jf. Lov om social service § 141 samt den enkeltes interesser, behov, ønsker og ressourcer, udarbejdes en individuel plan i samarbejde med beboeren. Der arbejdes systematisk med opfølgning og udvikling af denne. Der fremsendes en status til handlekommunen én gang årligt og evt. efter aftale.

### Personlig pleje

Der ydes ved behov rådgivning og vejledning til personlig pleje og hygiejne.

### Praktisk hjælp

Der ydes ved behov støtte i form af guidning, strukturering og motivation til følgende opgaver:

* Indkøb af personlige ejendele – eksempelvis tøj
* Administration af medicin i samråd med sygeplejefagligt personale
* Støtte i forbindelse med måltider og tilrettelæggelse af en sundhedsfagligt begrundet kostplan
* Støtte til administration af den daglige økonomi
* Ledsagelse samt opfølgning i forhold til konsultation hos sundhedsprofessionelle og Områdets tværgående faggrupper
* Kontakt til offentlige myndigheder
* Indretning af bolig
* Ledsagelse ved ærinder eller udflugter udenfor botilbuddet
* Oprydning og rengøring i levemiljøet
* Læsning og behandling af post
* Planlægning af fritidsaktiviteter

### Socialpædagogisk træning/støtte

* Udarbejdelse af individuel pædagogisk plan, der beskriver den enkeltes egne mål, samt målene med den pædagogiske indsats
* Hjælp til planlægning og strukturering af aktiviteter i dagligdagen
* Afholdelse af kontaktmøder mellem beboeren og repræsentant fra kontaktteamet minimum 1 gang om måneden
* Vejledning ift. konflikter
* Støtte og guidning i forhold til samfundsnormer og gode vaner
* Støtte og guidning i strategier til at forebygge kriminalitet
* Støtte og vejledning i at nedtone uhensigtsmæssig adfærd
* Støtte til at indgå i sociale relationer samt til at vedligeholde kontakt til pårørende / betydningsfulde relationer

## Særlige ydelser

### Ledsagelse

Botilbuddet leverer vederlagsfri ledsagelse for beboeren til formål, som er fastlagt i beboerens individuelle plan.

### Transport

Botilbuddet tilbyder nødvendig transport til eventuel behandling, der er relateret til årsagen for beboerens ophold i botilbuddet, når beboeren ikke selv kan transportere sig.

### Specifikke målrettede opgaver, rådgivning og vejledning

Sygeplejefaglig bistand

* + Rådgivning og vejledning til beboere og personale, herunder
    - Opfølgning, støtte og kontrol vedrørende beboere i medicinsk behandling

### Lejlighed og egenbetaling

Boligen er umøbleret, og beboerne står selv for indkøb af møbler og andet inventar til deres egen bolig samt afholder udgiften hertil. Beboerens egenbetaling til husleje, vand, varme og el opkræves af og betales direkte til handlekommunen.

### Valgfrie ydelser

*Kost:* Det er muligt at købe kost og/eller rengøring af private udbydere.

*Ferie:* Der tilbydes vederlagsfri personaleledsagelse til én årlig fælles tur tilrettelagt af afdelingen á max. 7 dages varighed. Det forudsættes, at beboerne er i stand til at deltage i feriearrangement, hvor enten hele botilbuddet eller en større gruppe rejser sammen og at ferien kan afholdes indenfor den daglige normering. Den enkelte beboer betaler for eget ferieophold, kost mv. Sødisbakke betaler for personalets ophold og andre følgeudgifter til personalet, såsom eksempelvis entrébilletter, kost o.l.